Národná rada Slovenskej republiky

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## **IV. volebné obdobie**

Číslo: 266/2009

**934a**

# **S p o l o č n á s p r á v a**

výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 656/2004 Z. z. o energetike a o zmene niektorých zákonov v znení neskorších predpisov a o zmene a doplnení niektorých zákonov (tlač **934)** v druhom čítaní

Výbor Národnej rady Slovenskej republiky pre hospodársku politiku ako gestorský výbor (ďalej len „gestorský výbor“) k vládnemu návrhu zákona, ktorým sa mení a dopĺňa zákon č. 656/2004 Z. z. o energetike a o zmene niektorých zákonov v znení neskorších predpisov a o zmene a doplnení niektorých zákonov (tlač **934)** v druhom čítaní v súlade s § 79 zákona NR SR č. 350/1996 Z. z. o rokovacom poriadku Národnej rady Slovenskej republiky (ďalej len „rokovací poriadok“) podáva Národnej rade Slovenskej republiky spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením č. 1230 zo 4. februára 2009 pridelila vládny návrh zákona, ktorým sa mení a dopĺňa zákon č. 656/2004 Z. z. o energetike a o zmene niektorých zákonov v znení neskorších predpisov a o zmene a doplnení niektorých zákonov (tlač **934)** na prerokovanie v druhom čítaní vo výboroch a v gestorskom výbore v termíne ihneď:

Ústavnoprávnemu výboru Národnej rady Slovenskej republiky a

Výboru Národnej rady Slovenskej republiky pre hospodársku politiku.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Vládny návrh zákonaodporúčali Národnej rade Slovenskej republiky schváliť:

* Ústavnoprávny výbor Národnej rady Slovenskej republiky uznesením č. 565 zo 4. februára 2009;
* Výbor Národnej rady Slovenskej republiky pre hospodársku politiku uznesením č. 469 z 10. februára 2009.

**IV.**

Z uznesenia Výboru Národnej rady Slovenskej republiky pre hospodársku politiku pod bodom III tejto správy vyplývajú tieto pozmeňujúce a doplňujúce návrhy:

1. V Čl. I 3. bode § 14 ods. 13 písm. d) znie:

„d) prerušenia alebo obmedzenia dodávok plynu v období od 1. novembra do 31. marca najmenej počas 30 po sebe nasledujúcich dní v rozsahu priemerného denného objemu predpokladanej dodávky plynu príslušného mesiaca na základe celkového súčtu zmlúv o dodávke plynu pre koncových odberateľov plynu alebo zmlúv o nákupe plynu od výrobcu plynu alebo od dodávateľa plynu z územia Európskej únie alebo z územia tretích štátov.“.

Navrhuje sa spresnenie ustanovenia § 14 ods. 13 písm. d) v tom zmysle, že je povinnosť zabezpečovať štandard bezpečnosti dodávok plynu v prípade prerušenie alebo obmedzenie dodávok plynu v období od 1. novembra do 31. marca najmenej počas 30 po sebe nasledujúcich dní v rozsahu priemerného denného objemu dodávky plynu príslušného mesiaca.

**Výbor NR SR pre hospodársku politiku**

*Gestorský výbor odporúča schváliť*

1. V Čl. I 4. bode § 14 ods. 14 znie:

„(14) Prevádzkovateľ distribučnej siete za účelom riešenia stavu núdze a predchádzania stavu núdze zabezpečuje štandard bezpečnosti dodávok plynu pre odberateľov plynu v domácnostiach. Dodávateľ plynu za účelom riešenia stavu núdze a predchádzania stavu núdze zabezpečuje štandard bezpečnosti dodávok plynu pre odberateľov plynu mimo domácnosti. Odberateľ plynu, ktorý si zabezpečuje dodávky plynu z územia Európskej únie alebo z územia tretích štátov, si zároveň zabezpečuje štandard bezpečnosti dodávok plynu za účelom riešenia stavu núdze a predchádzania stavu núdze.“.

Zmena v ustanovení § 14 ods. 14 sa navrhuje v záujme zjednotenia podmienok pre prevádzkovateľa distribučnej siete, dodávateľa plynu a odberateľa pri zabezpečovaní štandardu bezpečnosti dodávok plynu.

**Výbor NR SR pre hospodársku politiku**

*Gestorský výbor odporúča schváliť*

1. V Čl. I 4. bode § 14 ods. 15 sa vypúšťa prvá veta, v druhej vete sa slová „Dodávateľ plynu pre odberateľov plynu mimo domácnosti a koncový odberateľ plynu“ nahrádzajú slovami „Prevádzkovateľ distribučnej siete, dodávateľ plynu pre odberateľov plynu mimo domácnosti a odberateľ plynu“ a v poslednej vete sa slová „30 %“ nahrádzajú slovami „50 %“.

Pôsobnosť ustanovenia § 14 ods. 15 sa rozširuje aj na prevádzkovateľa distribučnej siete a upravuje sa pomer pre zabezpečenie štandardu bezpečnosti dodávok plynu využitím cezhraničnej kapacity sietí.

**Výbor NR SR pre hospodársku politiku**

*Gestorský výbor odporúča schváliť*

1. V Čl. I 4. bode § 14 ods. 16 sa slová „koncový odberateľ plynu“ nahrádzajú slovami „odberateľ plynu“ a vypúšťa sa posledná veta.

Navrhuje sa zmena v tom, že konanie MH SR sa bude riadiť správnym poriadkom.

**Výbor NR SR pre hospodársku politiku**

*Gestorský výbor odporúča schváliť*

1. V Čl. I 4. bode § 14 ods. 17 sa slová „koncový odberateľ plynu“ nahrádzajú slovami „odberateľ plynu“ a posledná veta znie: „Rozklad proti rozhodnutiu ministerstva o opatrení na zabezpečenie štandardu bezpečnosti dodávok plynu nemá odkladný účinok.“.

Navrhuje sa zmena úpravy v tom, že konanie MH SR sa bude riadiť správnym poriadkom, len rozklad nebude mať odkladný účinok.

**Výbor NR SR pre hospodársku politiku**

*Gestorský výbor odporúča schváliť*

1. V Čl. I 4. bode § 14 ods. 19 sa slová „koncový odberateľ plynu“ nahrádzajú slovami „odberateľ plynu“.

Upresňuje sa povinnosť pre odberateľa plynu, nie pre koncového odberateľa plynu.

**Výbor NR SR pre hospodársku politiku**

*Gestorský výbor odporúča schváliť*

1. V Čl. I sa za 5. bod vkladá nový 6. bod, ktorý znie:

„6. V § 46 sa odsek 6 dopĺňa písmenom q), ktoré znie:

„q) poskytovať ministerstvu štvrťročne informácie zo zmlúv o uskladňovaní plynu zahŕňajúce informácie o účastníkovi trhu s plynom, s ktorým bola zmluva o uskladňovaní plynu uzavretá, o uskladňovacích objemoch a o ťažobných výkonoch pre jednotlivých účastníkov trhu s plynom; pri zmene zmluvy o uskladňovaní plynu týkajúcej sa účastníka trhu s plynom, s ktorým bola zmluva o uskladňovaní plynu uzavretá, uskladňovacích objemov alebo ťažobných výkonov poskytne prevádzkovateľ zásobníka ministerstvu informácie o takejto zmene bezodkladne.“.“

Doterajšie body 6. až 9. sa označujú ako body 7. až 10.

V záujme riadne výkonu kompetencií MH SR je nevyhnutné, aby toto disponovalo údajmi zo zmlúv o uskladňovaní plynu, a to štvrťročne aktualizované, resp. v prípade zmeny bezodkladne.

**Výbor NR SR pre hospodársku politiku**

*Gestorský výbor odporúča schváliť*

1. V Čl. I v 6. bode (po prečíslovaní 7. bode) § 46 ods. 8 sa prvá veta nahrádza vetami, ktoré znejú: „Prevádzkovateľ zásobníka je v prípade stavu núdze na základe rozhodnutia ministerstva povinný v rozsahu stanovenom rozhodnutím ministerstva prerušiť ťažbu plynu zo zásobníka pre dotknutých účastníkov trhu s plynom, ktorí uskladňujú plyn pre odberateľov mimo vymedzeného územia; proti rozhodnutiu ministerstva nie je prípustný opravný prostriedok. Ministerstvo rozhodne z vlastného podnetu alebo na návrh prevádzkovateľa distribučnej siete, ktorý na základe rozhodnutia ministerstva plní úlohy plynárenského dispečingu na vymedzenom území a ktorý v tomto návrhu uvedie, u ktorých prevádzkovateľov zásobníka a v akom rozsahu má byť ťažba plynu zo zásobníka prerušená.“.

Predložený návrh sa spresňuje v tom, že sa zavádza mechanizmus prerušenia ťažby plynu zo zásobníka na základe rozhodnutia MH SR. MH SR rozhodne buď z vlastného podnetu alebo na návrh prevádzkovateľa distribučnej siete, ktorý na základe rozhodnutia ministerstva plní úlohy plynárenského dispečingu na vymedzenom území. Nedôjde teda k prerušeniu ťažby plynu zo zásobníka en blok, ale selektívne podľa situácie.

**Výbor NR SR pre hospodársku politiku**

*Gestorský výbor odporúča schváliť*

1. Čl. I sa dopĺňa 11. bodom, ktorý znie:

„11. Za § 69b sa vkladá § 69c, ktorý vrátane nadpisu znie:

„§ 69c  
Prechodné ustanovenia účinné od 15. marca 2009

Prevádzkovateľ distribučnej siete, dodávateľ plynu a odberateľ plynu, ktorí si zabezpečujú dodávky plynu z územia Európskej únie alebo z územia tretích štátov predložia ministerstvu návrh spôsobu zabezpečenia štandardu bezpečnosti dodávok plynu na nasledujúce obdobie od 1. novembra do 31. marca prvýkrát do 15. apríla 2009. Ministerstvo po prerokovaní s úradom a prevádzkovateľom distribučnej siete, ktorý na základe rozhodnutia ministerstva plní úlohy plynárenského dispečingu na vymedzenom území, rozhodne o spôsobe zabezpečenia štandardu bezpečnosti dodávok plynu na nasledujúce obdobie od 1. novembra do 31. marca prvýkrát do 15. mája 2009.“.“

V prechodnom ustanovení je potrebné špecificky vyriešiť aplikáciu zákona v roku 2009 - návrh spôsobu zabezpečenia štandardu bezpečnosti dodávok plynu sa bude predkladať do 15. apríla 2009 a MH SR rozhodne o spôsobe zabezpečenia štandardu bezpečnosti dodávok plynu prvýkrát do 15. mája 2009.

**Výbor NR SR pre hospodársku politiku**

*Gestorský výbor odporúča schváliť*

1. V Čl. I sa v celom návrhu slová „1. októbra“ nahrádzajú slovami „1. novembra“.

Obdobie ťažby zo zásobníka začína až 1. novembra, preto je potrebné návrh zákona v tomto smere upraviť.

**Výbor NR SR pre hospodársku politiku**

*Gestorský výbor odporúča schváliť*

1. V Čl. II 5. bode § 34a ods. 5 sa slová „predchádzajúcom súhlase“ nahrádzajú slovami „kladnom stanovisku“.

Ide o spresnenie textu, keďže predchádzajúci súhlas vydáva banský úrad, navrhuje sa, aby MH SR dávalo kladné stanovisko.

**Výbor NR SR pre hospodársku politiku**

*Gestorský výbor odporúča schváliť*

1. V Čl. II sa za 5. bod vkladajú nové body 6. a 7., ktoré znejú:

„6. V § 41 sa za slová „podľa § 3 ods. 3,“ vkladajú slová „§ 5 ods. 2 až 4,“.

7. Za § 43a sa vkladá § 43aa, ktorý vrátane nadpisu znie:

„§ 43aa

Prechodné ustanovenie účinné od 15. marca 2009

Organizácie, ktorým bolo vydané povolenie na činnosti ustanovené v § 34 ods. 1, a ktoré do účinnosti tohto zákona  nezačali v rámci povolenia na činnosti ustanovené v § 34 ods. 1 vtláčať plyn do podzemného zásobníka plynov a kvapalín sú povinné v lehote do deviatich mesiacov od nadobudnutia účinnosti tohto zákona podať návrh na vydanie osvedčenia podľa § 5 ods. 2.“.“

Aby zmeny navrhované predloženým zákonom boli efektívne, je nevyhnutné vyžadovať aj od spoločností, ktoré majú povolenie na osobitný zásah do zemskej kôry podanie návrhu na vydanie osvedčenia podľa navrhovaného § 5 ods. 2 okrem tých, ktoré už zásobník prevádzkujú a vtláčajú doň plyn.

**Výbor NR SR pre hospodársku politiku**

*Gestorský výbor odporúča schváliť*

1. V Čl. III sa za 11. bod vkladajú nové body 12. a 13., ktoré znejú:

„12. V § 12 ods. 7 písm. b) sa za slová „možno do ceny započítať“ vkladajú slová „alebo oprávnené náklady a primeraný zisk, ktoré boli započítané v cene schválenej alebo určenej úradom za predchádzajúci rok“.

13. V § 12 ods. 8 sa na konci pripája táto veta: „Spôsob cenovej regulácie uskladňovania plynu sa určí ako priame určenie porovnateľnej ceny, ktorá sa určí porovnaním ceny za uskladňovanie plynu v Slovenskej republike s cenami za uskladňovanie plynu v ostatných členských štátoch.“.

Doterajšie body 12. až 20. sa označujú ako body 14. až 22.

Dôvodom úpravy je bližšie určenie spôsobu výpočtu ceny so zohľadnením nákladov a zisku, ak sa pri výpočte ceny vychádza aj z ceny schválenej alebo určenej úradom v predchádzajúcom roku.

**Výbor NR SR pre hospodársku politiku**

*Gestorský výbor odporúča schváliť*

1. V Čl. III 20. bod (po prečíslovaní 22. bod) § 16 ods. 1 písm. a sa slová „podľa osobitného predpisu1nc,1ne“ nahrádzajú slovami „podľa osobitného predpisu11ab)“.

a súčasne v čl. III 20. bod (po prečíslovaní 22. bod), sa na konci pripájajú slová:

„Poznámka pod čiarou k odkazu 11ab znie:

„11ab) § 19 ods. 4, § 21 ods. 3, § 27 ods. 6 a § 28 ods. 4 zákona č. 656/2004 Z. z. v znení neskorších predpisov.“.“.

Zosúladenie odkazov na poznámky pod čiarou s Legislatívnymi pravidlami tvorby zákonov.

1. Čl. III sa dopĺňa 23. bodom, ktorý znie:

„23. Za § 19a sa vkladá § 19b, ktorý vrátane nadpisu znie:

§ 19b

Prechodné ustanovenie účinné od 15. marca 2009

Cenovej regulácii podlieha prístup do zásobníka a uskladňovanie plynu, ktoré sa uskutočňuje na základe zmlúv uzatvorených po nadobudnutí účinnosti tohto zákona.“.

Ak by nedošlo k úprave navrhovaného znenia, bolo by možné vykladať textáciu zákona aj ako retroaktívnu, čo by v konečnom dôsledku významným spôsobom narušilo zmluvnú a právnu istotu vyjadrenú v zásade pacta sunt servanta a garantovanú Ústavou Slovenskej republiky, ako aj zásadami fungovania právneho štátu garantovanými v medzinárodných zmluvách, ktorými je Slovenská republika viazaná, čo môže mať za následok aj vznik oprávnených nárokov na náhradu škody.

**Výbor NR SR pre hospodársku politiku**

*Gestorský výbor odporúča schváliť*

Gestorský výbor podľa § 79 ods. 4 písm. e)  rokovacieho poriadku odporúča Národnej rade Slovenskej republiky

**o bodoch 1 až 15** hlasovať spoločne s odporúčaním **schváliť.**

**V.**

Gestorský výbor na základe stanovísk výborov vyjadrených v ich uzneseniach uvedených pod bodom III tejto správy a stanovísk poslancov gestorského výboru vyjadrených v rozprave k tomuto návrhu zákona

**odporúča Národnej rade Slovenskej republiky**

vládny návrh zákona, ktorým sa mení a dopĺňa zákon č. 656/2004 Z. z. o energetike a o zmene niektorých zákonov v znení neskorších predpisov a o zmene a doplnení niektorých zákonov

**s c h v á l i ť v** znení schválených doplňujúcich a pozmeňujúcich návrhov uvedených v tejto správe**.**

Spoločná správa výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 656/2004 Z. z. o energetike a o zmene niektorých zákonov v znení neskorších predpisov a o zmene a doplnení niektorých zákonov (tlač **934a)** v druhom čítaní bola schválená uznesením č. 471 z 10. februára 2009.

Súčasne výbor poveril spoločného spravodajcu výborov predložiť Národnej rade Slovenskej republiky spoločnú správu výborov o výsledku prerokovania návrhu zákona.

Bratislava 10. februára 2009

Maroš **K o n d r ó t**v. r.

predseda Výboru NR SR pre

hospodársku politiku